Diari Oficial de la Generalitat Valenciana


Sumari del DOGV 9288, del 01-03-2022 (2022/1620)

DECRET 3/2022, de 22 de febrer, del president de la Generalitat, pel qual es concedeix el Premi Julio González de la Generalitat, corresponent a l'any 2022, a Carmen Calvo.
----------------------------------------------------------------------------------------------------------------------------------------------------------------------------

### Dades del document

Número de DOGV
:   9288

Data del DOGV
:   01-03-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/1620


Data del document
:   22-02-2022

Organisme emissor
:   Presidència de la Generalitat

Tipus de document
:   Decret

Descriptors 

:   * distinció honorífica

DECRET 3/2022, de 22 de febrer, del president de la Generalitat, pel qual es concedeix el Premi Julio González de la Generalitat, corresponent a l'any 2022, a Carmen Calvo. [2022/1620]  
El Decret 166/2000, de 31 d'octubre, del Govern valencià, va instituir el Premi Julio González de la Generalitat Valenciana per a distingir les persones físiques que, pels seus mèrits, hagen contribuït a destacar la creació artística en l'àmbit internacional.  
Mitjançant el Decret 84/2016, de 8 de juliol, del Consell, es va considerar convenient donar un nou impuls al Premi Julio González de la Generalitat, a fi de destacar la trajectòria d'un creador o d'una creadora en l'àmbit de les arts plàstiques, en qualsevol de les seues manifestacions. Per a això, aquest guardó s'atorga biennalment i se'l dota d'una quantia econòmica vinculada a l'organització d'una exposició. El jurat està compost per les persones membres del Consell Assessor de l'IVAM, i la concessió del premi s'ha de fer mitjançant un decret del president de la Generalitat, a proposta conjunta de qui ostente la presidència de l'Institut Valencià d'Art Modern i de la persona que n'ocupe la direcció gerència.  
En l'edició que correspon a l'any 2022 s'ha proposat atorgar aquesta distinció a l'artista Carmen Calvo, en reconeixement al seu treball en el camp de les arts plàstiques i la seua aportació a l'art modern.  
  
Carmen Calvo Sáenz de Tejada (València, 1950) és una artista imprescindible per a entendre l'art esdevingut al nostre país en els últims cinquanta anys i, sens dubte, és una creadora mereixedora de rebre el Premi Julio González. La qualitat de la seua obra i la seua extensa carrera ho demostren, en haver exposat en sales i museus de tot el món com la Universitat de València, l'IVAM, el Museu Nacional Centre d'Art Reina Sofia, el MACBA, el Centre de Cultura Àrab de Mezze (Damasc), la Universitat Saint Esprit de Beirut, el Museu d'Art Contemporani do Centre Dragao do Mar (Fortalesa, el Brasil), la Jordan National Gallery of Fine Arts de Jordània, la Fundació La Caixa, el Museu d'Art Modern de Buenos Aires, el Museu d'Art Contemporani de Caracas, la XLVII Biennal de Venècia, Pavelló d'Espanya, el Cultural Center de Chicago, la Fischer Gallery de Los Angeles, o el Prefectural Art Museum de Tsu al Japó, entre altres.  
Així mateix, l'artista Carmen Calvo ha sigut objecte d'importants reconeixements i premis a la seua carrera, com el Premi Alfons Roig de la Diputació de València (1989), la Medalla de la Facultat de Belles Arts de la Universitat Politècnica de València (2009), el Premi de la I Biennal Martínez Guerricabeitia, el Premi Nacional d'Arts Plàstiques del Ministeri d'Educació i Cultura (2013), els Premis ACCA de la Crítica d'Art de Catalunya (2013) o la Distinció de la Generalitat al Mèrit Cultural (2016).  
Titulada en Publicitat per l'Escola d'Art i Superior de Disseny de València, l'artista Carmen Calvo va cursar estudis de Belles arts en la Reial Acadèmia de Sant Carles de València. Des de la seua etapa de formació, la seua presència en convocatòries artístiques nacionals i internacionals ha sigut constant. A més de la seua dedicació a la pintura, en un territori que podem qualificar d?«híbrid», destaca pel seu treball en la realització d'instal·lacions i intervencions en sales i edificis públics. També el dibuix, la fotografia i el collage han captat la seua atenció, unes expressions artístiques que Carmen Calvo ha vingut prioritzant durant els últims anys, i en les quals percebem una extraordinària visió contemporània de les petjades de l'avantguarda històrica, i molt especialment del Surrealisme.  
Des dels seus primers «Paisatges» i «Reconstruccions» de la dècada dels setanta, Carmen Calvo s'ha interessat per les acumulacions, les classificacions i les ordenacions d'objectes. En els seus inicis, formes abstractes fetes de fang i pegades al llenç han anat evolucionant, deixant de costat l'abstracció, cap a objectes i imatges trobades i intervingudes, que conformen universos singulars. L'obra de Calvo suposa una contínua recombinació d'objectes, idees, desitjos, fantasies i pors que, en les seues diverses configuracions formals, proposen una mirada interior i pròpia sobre la capacitat dels objectes de revelar significats inconscients i invisibles, però que marquen i defineixen les identitats, sempre en disputa.  
La seua mirada crítica cap a l'opressió i la desigualtat de les dones s'ha intensificat en les últimes dècades mitjançant imatges fotogràfiques intervingudes que, de forma molt directa, mostren a les dones silenciades, maltractades en la seua quotidianitat laboral, festiva o familiar: cossos mutilats a manera de relíquies, rostres esborrats i vetlats, o ocults davall de globus, draps o joguets.  
Carmen Calvo és un cas únic de l'art valencià, espanyol i internacional. La seua obra està profundament arrelada a l'entorn físic i cultural per a construir identitats individuals i col·lectives; una obra feta amb el cor, sentida, volguda i viscuda amb la qual qualsevol persona es pot sentir identificada. Els seus quadres i escultures mostren la visió feminista d'una creadora que posa llum a la incertesa. Ha arribat el moment de reconéixer a Carmen Calvo amb aquest premi, per ser una artista sincera, compromesa i d'un gran nivell artístic.  
Per tot això, en l'edició que correspon a l'any 2022 es proposa l'atorgament del Premi Julio González a l'artista Carmen Calvo, en reconeixement al seu treball en el camp de les arts plàstiques i la seua aportació a l'art modern. Amb la concessió d'aquesta distinció a aquesta rellevant creadora valenciana, es continua en la línia de concedir el premi a les artistes dones, ja que en els vint anys d'història del Premi Julio González només s'ha concedit a altres dues dones, Anette Messager i Mona Hatoum.  
En virtut d'això, fent ús de les facultats previstes en el Decret 84/2016, de 8 de juliol, del Consell, i a proposta conjunta del president i de la directora gerent de l'Institut Valencià d'Art Modern, IVAM,  
  
  
DECRETE  
  
Article únic  
Concedir el Premi Julio González de la Generalitat, en l'edició 2022, a Carmen Calvo, en reconeixement i homenatge a la seua contribució a la creació artística en l'àmbit internacional.  
  
València, 22 de febrer de 2022  
  
El president de la Generalitat,  
XIMO PUIG I FERRER